b'\n_START_ARTICLE_\nFalstaff (opera)\n_START_PARAGRAPH_\nFalstaff je komi\xc4\x8dna opera v treh dejanjih (\xc5\xa1estih slikah) Giuseppeja Verdija. Libreto je po Shakespeareovi komediji Vesele \xc5\xbeenske Windsorske (angle\xc5\xa1ko The Merry Wives of Windsor) in po nekaterih odlomkih Henrika IV. napisal italijanski pesnik, pisatelj in skladatelj Arrigo Boito. _NEWLINE_Krstna izvedba je bila 9. februarja leta 1893 v milanski Scali. Mojster je s komi\xc4\x8dno opero najlep\xc5\xa1e zaokro\xc5\xbeil svoj neverjetni opus in se poslovil od opernega ob\xc4\x8dinstva. _NEWLINE_V delu nastopa nami\xc5\xa1ljena oseba sir John Falstaff. Prvi interpret vloge je bil baritonist Victor Maurel.\n_START_SECTION_\nVsebina\n_START_PARAGRAPH_\nGodi se v Windsorju na Angle\xc5\xa1kem v \xc4\x8dasu vladavine Henrika IV. (1399\xe2\x80\x941413).\n_START_SECTION_\nPrva slika\n_START_PARAGRAPH_\nV kr\xc4\x8dmi Pri podvezi._NEWLINE_Sir John Falstaff je pravkar napisal dve enaki pismi, ko pridrvi v sobo razburjeni dr. Cajus in se jezi, ker mu je Falstaff pretepel slu\xc5\xbeabnike, uni\xc4\x8dil z jahanjem dobrega konja, Bardolf in Pi\xc5\xa1tola, ki slu\xc5\xbebujeta pri Falstaffu, pa sta ga opijanila in mu izpraznila \xc5\xbeep. Debeli vitez hladnokrvno odpravi razburjenega doktorja. Nato se pogovori s slu\xc5\xbeabnikoma o namerah, ki jih ima z gospema Alice Fordo in Meg Page, da bi na ta na\xc4\x8din spet napolnil svojo izsu\xc5\xa1eno denarnico. Bardolf in Pi\xc5\xa1tola pa odlo\xc4\x8dno odklonita zvodni\xc5\xa1ke posle in no\xc4\x8deta odnesti pisma, ker je to zoper njuno \xc4\x8dast. Falstaff po\xc5\xa1lje pismi po svojem pa\xc5\xbeu Robinu, oba slu\xc5\xbeabnika pa spodi iz slu\xc5\xbebe.\n_START_SECTION_\nDruga slika\n_START_PARAGRAPH_\nVrt pred Fordovo hi\xc5\xa1o._NEWLINE_Gospe Meg in Quickly gresta na obisk k Fordovim in sre\xc4\x8data pred hi\xc5\xa1o gospo Alice in njeno h\xc4\x8derko Nanetto. Alice in Meg sta prejeli od Falstaffa popolnoma enaki pismi in skleneta skupaj s Quickly ma\xc5\xa1\xc4\x8devanje in kazen za predrzne\xc5\xbea. Toda ne samo \xc5\xbeenske, tudi mo\xc5\xa1ki, in sicer Fenton, dr. Cajus, Bardolf in Pi\xc5\xa1tola, s katerima je Falstaff grdo ravnal, sklenejo ma\xc5\xa1\xc4\x8devanje nad debelu\xc5\xa1nim vitezom. Bardolf in Pi\xc5\xa1tola celo izdata Fordu na\xc4\x8drt, ki ga je Falstaff skoval zoper njegovo in Pagejevo \xc5\xbeeno. Fenton se ponudi, da pokli\xc4\x8de Falstaffa na zagovor, Cajus zato\xc5\xbei gospoda, a obenem svari pred slu\xc5\xbeabnikoma. \xc5\xbdenske se bli\xc5\xbeajo, obe stranki se hitro odstranita, da ne bi izdali svojih na\xc4\x8drtov, samo zaljubljenca Fenton in Nanetta ostaneta kratek \xc4\x8das sama in izkoristita \xc4\x8das zase. Vse tri \xc5\xbeenske pridejo in se skupno z Nanetto pogovorijo o svojih naklepih. Quickly po\xc5\xa1ljejo k Falstaffu, da ga v imenu gospe Ford povabi na sestanek. Tudi Ford se na podoben na\xc4\x8din sporazume z Bardolfom in Pi\xc5\xa1tolo, da ga Falstaffu predstavita pod izmi\xc5\xa1ljenim imenom.\n_START_SECTION_\nPrva slika\n_START_PARAGRAPH_\nKr\xc4\x8dma._NEWLINE_Falstaff spet sedi v kr\xc4\x8dmi in popiva. Pi\xc5\xa1tola in Bardolf ga najprej prosita, da bi ju zopet sprejel v slu\xc5\xbebo, nato pa najavita neko damo, ki \xc5\xbeeli govoriti z vitezom. Vstopi Quickly in sporo\xc4\x8di Falstaffu odgovor na njegovo pismo Alici Ford. Vabi ga na popoldanksi sestanek. Nato pripeljeta slu\xc5\xbeabnika Forda in ga predstavita kot gospoda Fontana, ki debelemu vitezu predlaga, naj bi zanj govoril pri gospe Ford. Za uslugo ga bo dobro nagradil z denarjem. Falstaff zadovoljen pristane na predlog. Forda prevzame stra\xc5\xa1no ljubosumnje, ko mu Falstaff bahavo zaupa, da ima \xc5\xbee domenjen sestanek z lepo Alice. Med pripravo na sestanek Ford prise\xc5\xbee ma\xc5\xa1\xc4\x8devanje. Falstaff se vrne ves nalepoti\xc4\x8den in pre\xc5\xa1erne volje odide z neznanim gospodom iz kr\xc4\x8dme na ljubezenski podvig.\n_START_SECTION_\nDruga slika\n_START_PARAGRAPH_\nV Fordovi hi\xc5\xa1i._NEWLINE_Sestanek treh \xc5\xbeensk. Quickly poro\xc4\x8da o uspehu svoje naloge in napove Falstaffov obisk. Nanetta to\xc5\xbei, da jo o\xc4\x8de ho\xc4\x8de dati Cajusu za \xc5\xbeeno, mati pa ji obljubi pomo\xc4\x8d. Hlapci prinesejo ko\xc5\xa1aro za perilo, Nanetta in obe \xc5\xbeene se poskrijejo. Falstaff vstopi, Alice ga sprejme in se spogleduje z njim, njegovemu okornemu dvorjenju pa se spretno izmika. Tedaj prisopiha Quickly in naznani prihod gospe Meg Page. Falstaff se skrije za \xc5\xa1pansko steno in sli\xc5\xa1i, kako Meg pripoveduje o stra\xc5\xa1nem Fordovem ljubosumju. Spet prite\xc4\x8de Quickly ter javi, da ogor\xc4\x8deni Ford zares prihaja, da bi s svojimi prijatelji zasa\xc4\x8dil pre\xc5\xa1u\xc5\xa1tnika Falstaffa. Ta se skrije v ko\xc5\xa1aro, \xc5\xa1pansko steno pa uporabita Fenton in Nanetta, da bi se nemoteno ljubimkala. \xc5\xbdenske razpravljajo pred ko\xc5\xa1aro, mo\xc5\xa1ki pa se vrnejo z brezuspe\xc5\xa1ne preiskave v sobo, ko izza \xc5\xa1panske stene zasli\xc5\xa1ijo poljub. Postanejo pozorni, saj mislijo, da so zasa\xc4\x8dili Falstaffa. Kon\xc4\x8dno prevrnejo \xc5\xa1pansko steno, misle\xc4\x8d, da je za njo zapeljivec, a zagledajo mlada zaljubljenca, ki zbe\xc5\xbeita. Bardolf zavpije, da je Falstaff na stopnicah, zato mo\xc5\xbeje hitijo ven. Nanetta se vrne s slugami, ki vr\xc5\xbeejo ko\xc5\xa1aro s perilom in Falstaffom v njej skozi okno v reko.\n_START_SECTION_\nPrva slika\n_START_PARAGRAPH_\nTrg pred gostilno._NEWLINE_Falstaff se huduje nad pokvarjenim svetom in \xc5\xbeivljenjem ter i\xc5\xa1\xc4\x8de tola\xc5\xbebe v dobri kapljici. Quickly ga zopet obi\xc5\xa1\xc4\x8de in mu prinese pisemce z vabilom na polno\xc4\x8dno snidenje v Windsorskem parku pri Hernovem hrastu. Falstaff odide z gospo v hi\xc5\xa1o, kjer mu ta o vsem natan\xc4\x8dno pripoveduje. Ostali, ki skrito prislu\xc5\xa1kujejo pogovoru, sprejmejo sklep o ma\xc5\xa1\xc4\x8devanju in kazni. Pri tej prilo\xc5\xbenosti obljubi Ford Cajusu roko svoje h\xc4\x8derke Nanette. V Windsorski park naj bi pri\xc5\xa1el preoble\xc4\x8den kot menih in tam bi razglasila zaroko. Quickly sli\xc5\xa1i ta dogovor in ga izda dru\xc5\xbeicam.\n_START_SECTION_\nDruga slika\n_START_PARAGRAPH_\nPri Hernovem hrastu v Windsorskem parku. Mese\xc4\x8dina._NEWLINE_Z ne\xc5\xbeno pesmico kli\xc4\x8de Fenton svojo izvoljenko, ki pride preoble\xc4\x8dena v vilinsko kraljico. \xc5\xbdenske preoble\xc4\x8dejo Fentona v meniha. Za Cajusovo \xc2\xbbnevesto\xc2\xab\xc2\xa0dolo\xc4\x8dijo njegovega sovra\xc5\xbenika Bardolfa in ga primerno oble\xc4\x8dejo, da bi se Cajusov na\xc4\x8drt izjalovil. Ko ura odbije polno\xc4\x8d, se pojavi John Falstaff z jelenovimi rogovi kot lovec Herne. Naslednjo Falstaffovo ljubezensko sceno z gospo Alice Ford prekine gospa Meg s poro\xc4\x8dilom, da se bli\xc5\xbea divji lov. \xc5\xbdene zbe\xc5\xbeijo. Komaj se Falstaff skrije za deblo velikega hrasta in se zvali na tla, \xc5\xbee pridrvijo v duhove in vile preoble\xc4\x8deni me\xc5\xa1\xc4\x8dani. Tudi Nanetta se kot vilinska kraljica pojavi s svojim spremstvom. Falstaffa odkrijejo in ga po\xc5\xa1teno premlatijo. Kon\xc4\x8dno prosi odpu\xc5\xa1\xc4\x8danja in ko se ma\xc5\xa1\xc4\x8devalnost ohladi, mu vse razlo\xc5\xbeijo. Ob zaklju\xc4\x8dku nastopita \xc5\xa1e zaro\xc4\x8denca Fenton in Nanetta ter Bardolf in dr. Cajus, ki \xc5\xa1ele sedaj spozna zmoto in se zelo jezi zaradi potegav\xc5\xa1\xc4\x8dine. Fordu pa ne ostane drugega, kakor da dovoli Fentonu poroko z Nanetto. Ne samo Falstaff, preslepljena sta bila tudi dr. Cajus in Ford.'